Dank Dlamini af, vra OutaBathabile Dlamini (22 Januarie 2018). Foto: ANA Die Organisasie teen Belastingmisbruik (Outa) het Maandag ŉ beroep op pres. Cyril Ramaphosa gedoen om die voormalige minister van maatskaplike ontwikkeling, Bathabile Dlamini, af te dank ná verdoemende bevindings deur afgetrede regter Bernard Ngoepe oor haar gedrag in die Sassa-debakel. Outa het gesê Dlamini het die “rampspoedige” kontrak tussen Cash Paymaster Services (CPS) en Sassa bestuur voor Ramaphosa haar geskuif het om die vroueportefeulje in die presidensie oor te neem. “Outa glo die skade wat sy by die departement van maatskaplike ontwikkeling aangerig het, is onoorkomelik en het pres. Ramaphosa versoek om haar as minister af te dank. Sy het doelbewus die implementering van ŉ alternatief tot CPS uitgestel, sy het gejok oor die vermoë van die Suid-Afrikaanse Poskantoor en het die Wetenskaplike en Nywerheidsnavorsingsraad (WNNR) se verslae gemanipuleer om seker te maak die kontrak word verleng om CPS te bevoordeel,” het Dominique Msibi, portefeuljebestuurder vir spesiale projekte by Outa, in ŉ verklaring gesê. “Dit is belaglik dat die uitstel nou daartoe sal lei dat die begunstigdes persoonlik ŉ bykomende R10 sal moet betaal in bankkoste – ŉ bedrag wat hulle nie kan bekostig nie.” Dlamini moet voor die einde van Maandag reageer op Ngoepe se verslag wat op 4 April by die konstitusionele hof ingedien is. Ngoepe het Dlamini se getuienis by die Sassa-ondersoek veroordeel en gesê sy was ontwykend en het sekere vrae ontduik. Sy het tydens die ondersoek met “ek weet nie” of “ek kan nie onthou nie” gereageer op sleutelvrae, het Ngoepe bygevoeg. Die ondersoek sou bepaal of Dlamini aanspreeklik gehou kan word vir die regskoste wat aangegaan is in die uitgerekte Sassa-debakel. Ngoepe het aan die hoof van die ondersoek gestaan wat by die kantoor van die hoofregter in Midrand gehou is. Msibi het gesê ministers wat ŉ “spoor van verwoesting” laat, moet aanspreeklik gehou word en nie weer in ander ministeries aangestel word in die hoop dat die skade wat hulle aangerig het, “sal verdwyn” nie. “Dit is ironies dat sy na die ministerie van vroue geskuif is, as daar in ag geneem word dat sy juis die voordele, wat vir behoeftige ouer vroue en weerlose kinders bedoel was, misbruik het.”